Sonkrag: voor- en nadele om dit te installeer | News24
Sonkrag: voor- en nadele om dit te installeer
=Sonpanele raak al gewilder as alternatiewe kragbron. Foto:PATRICK KROST
Kragtariewe bly styg en verbruik-ers kyk al hoe meer na alternatiewe bronne soos sonpanele om hul huishoudelike elektrisiteitsverbruik te verminder.
Adrian Goslett, streeksbestuurder en bestuurshoof van Re/Max van Suider-Afrika, sê daar is 'n tendens dat huiseienaars energiebesparende maatreëls instel om hul energieverbruik en algehele uitgawes van hul huishoudings te beperk.
"Hoewel die konsep van 'groen energie' niks nuuts is nie, het duurder elektrisiteit veroorsaak dat verbruikers baie meer bewus is van hul kragverbruik. 'n Studie deur die National Association of Home Builders (NAHB) toon dat 'n huis se energiedoeltreffendheid – afgesien van die veiligheid van 'n buurt – die grootste faktor is wat 'n besluit om 'n huis te koop, beïnvloed."
As gevolg hiervan het sonpanele al hoe gewilder geword. Huiseienaars moet egter die volgende voor- en nadele van sonpanele in gedagte hou:
Voordeel: Laer kragrekenings
Om sonkrag te gebruik, sal uiteraard die kragverbruik vanaf die hoofkragnetwerk asook die kragrekening verminder. In die meeste gevalle sal sonpanele 'n besparing van 50% tot 75% meebring. Die geld wat gespaar word, kan vir ander huishoudelike uitgawes of vir die afbetaling van die panele aangewend word.
Nadeel: Hoë aanvangskoste
Selfs al het panele oor die jare meer bekostigbaar geraak, is die aanvangskoste van die installasie steeds hoog. Dit kan tyd neem om die stelsel af te betaal – gewoonlik sowat sewe jaar.
Voordeel: Huiswaarde styg
Energiedoeltreffende elemente voeg waarde tot 'n huis en 'n groot persentasie van die aanvanklike uitleg word verhaal wanneer jy die huis verkoop.
Volgens die NAHB sal sowat 61% van kopers bereid wees om 'n bykomende R50 000 tot R100 000 te betaal vir 'n huis met kenmerke wat nutskoste kan verlaag.
Nadeel: Werk nie op alle dakke
Sekere tipe dakke, soos byvoorbeeld leiklipteëls by ouer huise, bemoeilik die installering van die sonpanele. Dan is daar ook die kwessie van die ruimte wat jy op jou dak beskikbaar het.
Voordeel: Verklein koolstof-voetspoor
Om "groen" te raak sal jou weliswaar baie aan nutskoste spaar en jou huis se waarde verhoog, maar die finansiële aspek is nie al waar-oor dit gaan nie.
Ewe belangrik is die volhoubaarheid en die vermindering van die huishouding se impak op die omgewing.
Energie wat opgewek word uit fossielbrandstof stel skadelike koolstofdioksied en metaangas vry wat tot aardverwarming bydra.